History | Protea Boekhuis
Verstaan die Slagtersnek-opstand beter met Slagtersnek en sy mense deur JA Heese
by Protea Boekhuis on Jan 18th, 2016 Tweet
Slagtersnek en sy mense deur JA Heese is nou beskikbaar op Protea Boekhuis se rakke:
Slagtersnek is een van die bekendste name in ons geskiedenis. Met sy grusame assosiasie was dit 'n magtige propagandamiddel in die politieke ontwikkeling van die Afrikaner. Juis hierdeur het dit egter al gou 'n volksmite geword waarna herondersoek dringend noodsaaklik geword het. Dit is wat dr. Heese in hierdie boek doen. Deur deeglike navorsing van die voor- en nageslag van almal wat daarby betrokke was, vorm hy 'n helder beeld van wat werklik plaasgevind het. Hy toon oortuigend aan dat die Slagtersnek-opstand verkeerd vertolk is. Daar is helde gesien waar geen helde was nie, en dit was juis die bekampers van die opstandelinge, asook die neutrales, wat later die Afrikaner volksbewussyn tydens die Groot Trek bevorder het.
Wyle dr JA Heese het sy bekroning op sy argiefstudie in 1971 bekom met die baanbrekerswerk, Die herkoms van die Afrikaner, 1657–1867. Talle artikels uit sy pen het ook reeds in Familia, kwartaalblad van die Genealogiese Genootskap in Suid-Afrika, verskyn waarvan hy ook stigterslik en ere-sekretaris was.
Slagtersnek en sy mense deur JA Heese
Nuut deur Karel Schoeman – Imperiale somer: Suid-Afrika tussen Oorlog en Unie, 1902 – 1910
by Protea Boekhuis on Oct 23rd, 2015 Tweet
Imperiale somer: Suid-Afrika tussen Oorlog en Unie, 1902 – 1910 deur Karel Schoeman is nou beskikbaar op Protea Boekhuis se rakke:
Die boek gee 'n voëlvlugoorsig van die vier Suid-Afrikaanse kolonies gedurende die Eduardiaanse tydperk van 1902 – 1910. Dié tydperk word deur Schoeman beskou as die "hoogtepunt van die hele Imperiale gedagte" wat uiteindelik met die uitbreek van die Eerste Wêreldoorlog sou eindig.
Die klem val egter nie op die politieke besluite en ontwikkelinge nie, maar op die persoonlikhede van leiers- en ander figure, die omstandighede in die vier kolonies met hulle stede en dorpe, belangrike sosiale gebeurtenisse, die aanloop tot unifikasie in 1910 en die uitwerking van die belangrike Naturelle Grondwet van 1913 op die lewenswyse van swart mense direk ná Uniewording. Kort maar insiggewende tiperings word gegee van persoonlikhede so uiteenlopend soos oudpresident Steyn, Lord Milner, die dramaturg Stephen Black, die bendeleier Robert Foster, die avontuurlustige Mrs Edith Maturin en die deelsaaier Kas Maine. Ruim aanhalings uit verskillende bronne verlewendig die bespreking van alledaagse omstandighede op verskillende plekke in wat later die Unie van Suid-Afrika sou wees, soos die sketse van Jacob Lub oor die lewenswyse in Johannesburg, die setlaar Leonard Flemming se boeke oor sy eensame bestaan op 'n afgeleë Vrystaatse plaas, en die talle verwysings na riksjas in die reisbeskrywings van besoekers aan Durban. Besonder boeiend is ook die hoofstukke oor die rol van Joodse smouse en handelaars in onder andere die volstruisveerbedryf en die toestande in die inrigting vir melaatses op Robbeneiland.
Karel Schoeman, een van Suid-Afrika se produktiefste skrywers, het talle romans, novelles, dramatekste en historiese werke geskryf. Sy werk is reeds talle male bekroon, onder andere met die Hertzogprys en die Recht Malan-prys.